Սահմանադրագէտ իրաւաբանները կրնան կասկածի տակ առնել Թրամփի վարչակազմին՝ Միացեալ Նահանգներու Ծերակոյտին իսկ վաւերացուցած միջազգային պայմանագրերը չեղեալ յայտարարելու օրինականութիւնը: Արդեօք Ծերակոյտը պէտք չէ՞ իր համաձայնութիւնը տայ Սպիտակ տան, մինչեւ վերջինիս դուրս գալը այսպիսի պայմանագիրէ մը: Ամերիկայի պատմութեան առաջին 189 տարիներուն ընթացքին ջնջուած են 40 պայմանագիրներ, Քոնկրեսի երկու պալատներուն միջեւ գոյացած համաձայնութիւններուն լոյսին տակ: Միայն երկու պայմանագիրներ չեղեալ համարուած են Ծերակոյտին կողմէ քուէարկութեամբ՝ վերջինիս անդամներուն երկու երրորդ ձայներու համեմատութեամբ: Դժբախտաբար, վերջին տարիներուն, Քոնկրեսի անկարողութեան եւ պատմական անգործութեան պատճառով, գործադիր ճիւղը նախաձեռնութիւնը իր ձեռքը վերցնելով միակողմանիօրէն չեղեալ կը յայտարարէ միջազգային պայմանագիրներ: Ասիկա լուրջ հարց է, զոր Միացեալ Նահանգներու Քոնկրեսը պէտք է վերատեսութեան ենթարկէ, մասնաւորաբար եթէ դեմոկրատները շահին մեծամասնութիւնը, որպէսզի թոյլ չտայ նախագահ Թրամփին՝ կայացնելու կամայական որոշումներ, որոնք կը խայտառակեն Միացեալ Նահանգները ամբողջ աշխարհի աչքին առջեւ։